钦定古今图书集成/明伦汇编/官常典/第755卷 > 李乾德〈弟升德〉
## 钦定古今图书集成/明伦汇编/官常典/第755卷 > 李乾德〈弟升德〉

按《明外史耿廷箓传》：“有李乾德者，西充人。崇祯四年
进士。授中书舍人。十六年，历官右佥都御史，抚治郧
阳，未赴，改湖南。时武昌已陷，乾德据守岳州。八月，张
献忠来犯，乾德诱杀其前锋。献忠怒，悉众来攻，乾德
弃城走长沙，岳州遂陷。贼追至，乾德又走衡州，长沙

湖南，乾德坐失地谪为事官，赴督师王应熊军前自
效。永明王立，擢兵部右侍郎兼右佥都御史，巡抚川
南。诸将王祥、杨展、袁韬、武大定、李占春、于大海各拥
兵自雄。乾德入蜀，其乡邑已陷，父亦被难，无所归。察
诸将，惟韬最勇悍可用力，说之，攻佛图关，复重庆。亡
何，诸将大会，韬以位高，坐占春上，占春怒，并怒乾德，
欲袭取之。乾德占星气有异，走匿山谷间。占春袭韬，
不克，搜乾德船，取其孥而返，寻还之，诸将益相猜。韬、
大定久驻重庆，食尽，乾德说嘉定杨展与大定结为
兄弟，资之食。已而乾德恶展，构韬杀之，遂据嘉定。蜀
人咸不直乾德。孙可望党刘文秀自云南出四川，大
败韬军，擒韬，陷嘉定。乾德以其父死于献忠也，曰：“吾
不可再辱！”驱家人与其弟御史升德俱赴水死。